3. B'a ma'tik mi sk'u'an ab'al sok mi xk'okxiye'    Wa xna'atik ja ma'tik sk'ulane' ja smklajel ju'un iti' (sok ja tsome' k'inanum jumasa', jas wa xna'xi b'a najate', sok slo'ile' b'a jastik wa sna'a we ma' ay  schol) oj b'ob' yil-otike' jastal mi xk'u'antik ab'al yu ja wa xk'anatik t'ilan ja jas jb'ajtiki' jastal ja, b'onwanum jumasa' ti'aye' sk'ulajel ja ju'un iti', wa xk'ulantikon chikan jastik junuk wa x-el ja b'a kaltsiltikoni' sok mi xcham jk'ujoltikon ja ta lek ma' mi lekuk oj yil-e' ja ma'tik te'y b'a snajtsil wa xneb'xi' tuktukil jastiki' (xe'n ts'ijb'anub'al chab'e' sok waxake'). Lajan sok, ja k'inanum jumasa' b'a zinacantani' (xe'n ts'ijb'anub'al oxe' sok chane') sok ja ma'tik wa xyila jastal wan ek'el  sok ak'a ek' jk'umaltik b'a tseltal jumasa' sok tsotsil jumasa' (xen ts'ijb'anub'al june', jo'e' sok juke') wa xk'utsutikon kan ja jtsomjeltikoni' ja yaj wa smochowotikon kan, jastal wa x-alxi, wa xle'atikon jastal oj kaltikon jaman lek ja jas wa xkilatikon oj kaltikoni' b'a leki' mi xka'tikon kan yaljel ja jastik chapan yuj ja b'a snajtsil b'a wa xneb'xi k'inaneli' ma ja b'a sine sok ja bideyo jumasa' wa sk'aptala'ane ek'i. Wa xyalawe' ja ma'tik wa xyila jastal wa x-ek' yujule' jmojtik b'a najate'i' ma'tik  ti' ajyiye' sk'ulajel ja xe'n ts'ijb'anub'al ju'un iti' (b'alune' sok lajune') ja b'a mi oj ka'a kan jb'ajtikon b'a oj yi'otikon sok ja jas wa xyalawe' ja it jumasa' ja ye'nle'i' jelxa sjomonejotik jpetsaniltik, wa xle'atik jastal oj elkotik jaman ja b'a jsak'aniltiki' lajan sok ja ixuk, winike' jumasa' ma' wane' yiljel jastal oj jta' jkisjeltik, sok ja' jas wa xna'atik sok ja stojol b'a lek oj ajyukotiki'.    Wa xna'atik lek ja jas mi lek xkilatiki' sok ja jastal wa x-alji kab'tiki' mi la  k'okxitik yu ja wanxa xna'tik jastal wanotik tukb'el, yuja jastal wa xk'ulantiki', ja ya'ani' jel wan ilxel ja jastal wanotik tukb'eli'. Ja jas jel wan tukb'el jawi' ja jastal wa xk'anatik oj na'juk jb'ajtik sok ja jk'umaltiki', jastal wa xna'atiki', jastal wa x-ek' kujtiki' sok ja jastal ja jsak'aniltiki'.    Ja jastal wa x-alji mi la k'okxitiki ka'unejtikonxa ochuk jab'a jas wa xna'xi' lajani' ja b'a ka'teltikon ja b'a wa sta'a sb'aj tuktukil a'teli'. Ja jas wa xna'atik iti' minike' kechanuk lom jun  a'tel, ma' toj aljel kab'tik, ma' toj yiljel sna'jel. Sok ja sna'jel iti' wa xk'anatikon oj ta'tik ja jlekilaltik b'a jujune'otik, sok stojol lek oj tukb'ukotik, ke'ntik ita sok ja jas wa xkalatiki' ja b'a lu'um k'inali'.